Document ID: /roh_data/filtered/fineweb-2-filterrobots_roh.jsonl.gz/6133

Era il Grischun persequitescha, tge che capita il mument al cunfin a Buchs: e quai era sch'il Grischun n’è betg pertutgà directamain. «Esser quietads na possian ins en mintga cas betg esser en questa situaziun», ha ditg il cusseglier guvernativa Christian Rathgeb.
«Nus essan en fitg stretg contact cun il secretariat statal per la migraziun e nus essan pronts sch’i fa da basegn.»
Ils fugitivs ch'èn arrivads, survegnan sco emprim dimora en in center da retschaviment ad Altstätten, nua che la procedura d'asil da la Confederaziun entschaiva.
Situaziun resta tendida
La situaziun a Budapest resta entant tendida en l'Ungaria. Suenter ch'ella ha limità l'access als trens, spetgan passa 1'500 fugitivs a la staziun en l'ost da la chapitala.
Er sin las Inslas Egeicas saja la situaziun dals fugitivs desolata, sco l'agentura da novitads dpa scriva: Passa 23'000 fugitivs sajan ils ultims dis arrivads sin las inslas greccas. Tenor l'autoritad da protecziun da cunfin da l'UE, Frontex, è quai in augment da 50%.